Rasmus Stoklund (S), 2026-01-29:
Med dette beslutningsforslag ønsker forslagsstillerne at pålægge regeringen at gennemføre en række tiltag for at sikre, at Danmark fører en håndfast hjemsendelsespolitik.
Jeg vil gerne starte med at sige, at regeringen ikke kan støtte beslutningsforslaget, fordi vi allerede i dag fører en håndfast politik på området, som i de seneste år har skabt ganske gode resultater.
Men lad mig starte med at sige, at regeringen på flere punkter er enige med Danmarksdemokraterne.
Regeringen lægger stor vægt på, at alle syrere uden lovligt ophold skal udsendes af Danmark, så snart det er muligt.
Det er også derfor, at Danmark hele tiden har understøttet frivillige udsendelser til Syrien, og når det gælder tvangsmæssige udsendelser, fortsætter vi selvfølgelig dialogen med de syriske myndigheder om et muligt fremtidigt samarbejde på migrationsområdet, herunder også tvangsmæssige udsendelser af udlændinge.
Der skal selvfølgelig ikke herske tvivl om, at vi i Danmark står vagt om midlertidighedsprincippet, for flygtning er noget, man er midlertidigt.
Det gælder også personer fra Syrien.
Derfor meddeles opholdstilladelse til flygtninge og deres familier med henblik på midlertidigt ophold.
Vi gør det dermed klart for flygtninge, er det meningen, at de skal rejse hjem, når forholdene i hjemlandet tillader det.
Det er positivt, at forholdene har ændret sig i Syrien efter Assadregimets fald.
Jeg er også blevet oplyst om, at Udlændingestyrelsen nu har genoptaget behandlingen af asylansøgninger og for nylig har truffet de første afgørelser om afslag på asyl, og det glæder mig.
For mig at se er det helt naturligt, at man rejser tilbage til sit hjemland, når situationen byder det.
Derfor synes jeg også, at det er positivt, at mange syrere er rejst frivilligt hjem til Syrien siden Assadregimets fald.
I 2025 har vi slået alle rekorder, når det kommer til personer, der er udrejst frivilligt med hjælp til repatriering.
Mere end 800 personer med lovligt ophold har i 2025 valgt at rejse frivilligt ved at gøre brug af ordningen, og ud af disse er 665 personer udrejst frivilligt til Syrien.
Det er flere end i hele perioden 2019-2024 tilsammen.
Her var der 584 personer, som blev registreret som hjemrejst til Syrien med økonomisk støtte.
Jeg håber selvfølgelig, at den positive udvikling fortsætter, og heldigvis er det også muligt for udlændinge med tidsubegrænset opholdstilladelse at benytte sig af ordningen.
Men jeg vil gerne bemærke, at syrere, som i dag får tidsubegrænset opholdstilladelse, kom til Danmark i hobetal, mens fru Inger Støjberg var minister og havde mit nuværende job.
Der gælder i dag stramme krav for at opnå tidsubegrænset opholdstilladelse.
Hvis fru Inger Støjberg mener, at reglerne for tidsubegrænset ophold burde have været endnu strammere, kan det undre mig, at hun ikke gjorde mere for at ændre dem.
Jeg vil til gengæld erklære mig enig i den præmis, som Danmarksdemokraterne sætter op, for
har en udlænding ikke lov til at opholde sig i Danmark, skal udlændingen selvfølgelig rejse ud af Danmark.
Derfor er jeg også tilfreds med, at vi i denne og den forhenværende regering har været med til at sende mange udlændinge uden lovligt ophold ud.
Tallene på hjemrejseområdet taler for sig selv: Fra 2020-2025 er det samlede antal udlændinge i udsendelsesposition halveret fra over 2.000 udlændinge til under 1.000 udlændinge.
Over for de udlændinge, der ikke umiddelbart rejser, som de har pligt til, fører vi en tæt kontrol og gør, hvad vi kan for at stresse dem til at forlade landet og gøre det sværere for dem at tage del i det danske samfund.
Regeringen har derfor senest her fra den 1. januar her i år strammet grebet om udlændinge uden lovligt ophold yderligere.
Det betyder, at alle udlændinge, som er pålagt kontrolforpligtelser, fremover skal melde sig dagligt til myndighederne.
Samme målgruppe har også fået forbud mod at føre motordrevet køretøj, ligesom udlændinge uden lovligt ophold bl.a. er blevet begrænset i deres adgang til sundhedsydelser.
Jeg meget tilfreds med, at Danmark anses som frontløber af mange andre lande, som ønsker en strammere asyl- og udsendelsespolitik.
Det er derfor, at vi som dansk EU-formandskab før jul lykkedes med at sikre opbakning i Ministerrådet til en reform af EU's udsendelsesregler, der bl.a. gør det muligt at etablere udrejsecentre uden for EU.
De skal få flere afviste asylansøgere, som ikke frivilligt rejser hjem, hurtigere ud af Europa.
Tak for ordet.